钦定古今图书集成/明伦汇编/交谊典/第022卷 > 册府元龟 > 《答吕毉山人书》韩愈
## 钦定古今图书集成/明伦汇编/交谊典/第022卷 > 册府元龟 > 《答吕毉山人书》韩愈

愈白惠书，责以不能如信陵执辔者。夫信陵，战国公
子，欲以取士，声势倾天下而然耳。如仆者，自度若世
无孔子，不当在弟子之列。以吾子始自山出，有朴茂
之美，意恐未砻磨以世事。又自周后文弊，百子为书，
各自名家，乱圣人之宗，后生习传，杂而不贯。故设问
以观吾子，其已成熟乎，将以为友也；其未成熟乎，将
“以讲去其非而趋是耳，不如六国公子有市于道者
也。”方今天下入仕，惟以进士、明经及卿大夫之世耳。
其人率皆习熟时俗，工于语言，识形势，善候人主意。
故天下靡靡，日入于衰坏，恐不复振起，务欲进足下
趋死不顾利害去就之人于朝，以争救之耳，非谓当
今公卿间无足下辈文学知识也，不“得以信陵比。然
足下衣破衣，系麻鞋，率然叩吾门。吾待足下，虽未尽
宾主之道，不可谓无意者。足下行天下，得此于人盖
寡，乃遂能责不足于我，此真仆所汲汲求者。”议虽未
中节，其不肯阿曲以事人者，灼灼明矣。方将坐足下
三浴而三薰之，听仆之所为，少安无躁。愈顿首。